Manuela Malsiner

Manuela Malsiner (født 15. desember 1997) er en italiensk skihopper som representerer SC Gardena. Hennes yngre søster, Lara Malsiner, er også skihopper.

Karriere 

Malsiner debuterte internasjonalt i FIS sin juniorcup i Baiersbronn i februar 2011. Etter å ha kommet på 17.-plass der fikk hun anledning til å delta kontintentalcupen i Bischofsgrün i august samme år. I disse to rennene endte hun som nummer 52 og 43. I Junior-VM 2012 i Erzurum i Tyrkia kom hun på 13. plass i den individuelle hoppkonkurransen.

Sommeren 2012 konkurrerte hun i to konkurranser i Villach som en del av FIS Cup, og endte på sjette og syvende plass. Etter dette fikk hun en fast plass i Alpencup hvor hun  i den første konkurransen i Pöhla kunne bestige seierspallen som nummer 3. I et senere renn i Einsiedeln havnet hun på andre plass.

Etter at Malsiner hadde hoppet seg to ganger inn blant de ti beste i rennene i Winterberg i midten av desember, fikk hun tillit i kvalifiseringen til verdenscupen 4. januar 2013 i Schonach i Schwarzwald, dette til tross for at hun ved sesongstart var plassert på rekruttlaget. Etter en 43. plass i kvalifiseringen endte hun som nummer 52 i konkurransen. En uke senere var hun nær ved å ta verdenscuppoeng ved å bli nummer 32 og 33 i Hinterzarten. Under Junior-VM 2013 i Liberec havnet hun på 35. plass i den individuelle konkurransen.

17. februar 2013 klarte Malsiner å vinne sine seks første verdenscuppoeng under et renn i Ljubno. En uke senere var endte hun på 29.-plass i den individuelle hoppkonkurransen i normalbakken under Ski-VM 2013 i Val di Fiemme. Hun avsluttet sesongen 2012/13 med en 35.-plass i Trondheim og 51.-plass sammenlagt i verdenscupen.

Sommeren 2013 deltok Malsiner for første gang i Sommer Grand Prix. Hun debuterte 26. juli i Hinterzarten og endte på 32. plass. Ved sin andre start 15. august i Courchevel endte hun som nummer 28. Den påfølgende vintersesongen tok hun jevnlig verdenscuppoeng, og hennes beste plassering var en 18. plass i Zaō. Med 58 poeng endte hun på 36. plass i verdenscupen den vinteren. Under Junior-VM 2014 i Val di Fiemme hoppet hun seg ned til en 19.-plass i den individuelle konkurransen. 21. mars 2014 falt Malsiner på trening foran verdenscupfinalen i Planica. Skader gjorde at hun mistet hele 2014/15-sesongen.

Hun gjorde comeback 9. og 10. januar 2016 i Alpencup i Žiri. Etter flere renn i Alpencup i Oberwiesenthal, returnerte hun til verdenscupen i Oberstdorf 30. januar 2016. Under Junior-VM 2016 i Râșnov i Romania, hoppet hun seg til en 18. plass i den individuelle konkurransen og deltok også på det italienske laget som ble nummer ni i lagkonkurransen.

I sesongen 2016/17 oppnådde Malsiner sine første plasseringer blant de ti beste i verdenscupen. Med sin andreplass bak Yūki Itō i hopprennet i Zaō 20. januar 2017, oppnådde hun også sin første pallplass. 1. februar 2017 ble hun juniorverdensmester i Park City foran Ema Klinec og Nika Križnar i den individuelle konkurransen i normalbakken. I lagkonkurransen endte hun på femteplass sammen med sine italienske lagvenninner. Samme måned deltok hun i Ski-VM i Lahtis hvor hun endte på 15.-plass individuelt og 7.-plass i blandet lagkonkurranse. Hun endte verdenscupsesongen på 15. plass med 298 poeng og oppnådde dermed det beste sammenlagtresultatet i sin karriere så langt.

Det skulle gå tyngre i sesongen 2017/18. Det beste resultatet var en niendeplass i Zaō. Under Vinter-OL 2018 i Pyeongchang endte hun på 18.-plass i den individuelle konkurransen i normalbakke.

Sammenlagtplasseringer i verdenscupen

Referanser

Eksterne lenker 
 

Italienske skihoppere
Juniorverdensmestere i skihopping
Deltakere under Ski-VM 2017
Deltakere for Italia under Vinter-OL 2018
Skihoppere under Vinter-OL 2018
Personer fra Sterzing